b'\n_START_ARTICLE_\nMar\xc5\xa1rutinis taksi\n_START_PARAGRAPH_\nMar\xc5\xa1rutinis taksi\xc2\xa0\xe2\x80\x93 priva\xc4\x8diai \xc4\xafmonei priklausanti keleivi\xc5\xb3 perve\xc5\xbeimo priemon\xc4\x97 (taksi), gabenanti keleivius nustatytais mar\xc5\xa1rutais. Keleivi\xc5\xb3 perve\xc5\xbeimui naudojami specialiai tam pritaikyti keleiviniai mikroautobusai. Tokios transporto priemon\xc4\x97s populiarios Bulgarijoje, buvusiose TSRS valstyb\xc4\x97se, tame tarpe daugumoje didesni\xc5\xb3 Lietuvos miest\xc5\xb3. Da\xc5\xbeniausiai mar\xc5\xa1rutiniai taksi naudojami miestuose, kur paprastai kursuoja tais pa\xc4\x8diais mar\xc5\xa1rutais, kaip ir autobusai ar troleibusai (dalyje miest\xc5\xb3 mar\xc5\xa1rutinio taksi numeris sutampa su tuo mar\xc5\xa1rutu kursuojan\xc4\x8dio autobuso numeriu). Nors mar\xc5\xa1rutinio taksi bilieto kaina paprastai didesn\xc4\x97, nei autobuso ar troleibuso, ta\xc4\x8diau \xc5\xa1ios transporto priemon\xc4\x97s keleivi\xc5\xb3 vertinamos d\xc4\x97l didesnio grei\xc4\x8dio, lankstesnio grafiko, galimyb\xc4\x97s sustoti netik autobus\xc5\xb3 stotel\xc4\x97se. Kartais mar\xc5\xa1rutiniai taksi vyksta ir u\xc5\xbemies\xc4\x8dio mar\xc5\xa1rutais._NEWLINE_Mar\xc5\xa1rutiniai taksi i\xc5\xa1populiar\xc4\x97jo dar TSRS laikais, kuomet buvo naudojami ne tik miestuose, bet ir tolimiems reisams (pvz., Maskva-Jalta). Prakti\xc5\xa1kai visi to meto mar\xc5\xa1rutiniai taksi buvo mikroautobusai RAF-2203 \xe2\x80\x9eLatvija\xe2\x80\x9c. Po TSRS \xc5\xbelugimo susik\xc5\xabrus laisvajai rinkai bei atsiradus galimybei steigti individualias \xc4\xafmones, mar\xc5\xa1rutini\xc5\xb3 taksi skai\xc4\x8dius smarkiai i\xc5\xa1augo, kadangi buvo didelis poreikis mobilesniam transportui. Mar\xc5\xa1rutiniams taksi prad\xc4\x97ti naudoti i\xc5\xa1 Vakar\xc5\xb3 Europos atgabenti pad\xc4\x97v\xc4\x97ti mikroautobusai, ypa\xc4\x8d Mercedes-Benz TN. Rusijoje taip pat naudoti vietin\xc4\x97s gamybos \xe2\x80\x9eGAZelle\xe2\x80\x9c. Mar\xc5\xa1rutiniai taksi da\xc5\xbenai susilaukia kritikos i\xc5\xa1 miest\xc5\xb3 vald\xc5\xbeios d\xc4\x97l pavojingo vairavimo, eismo taisykli\xc5\xb3 pa\xc5\xbeeidim\xc5\xb3, autobus\xc5\xb3 linijos u\xc5\xbe\xc4\x97mimo, neskaidrios mokes\xc4\x8di\xc5\xb3 politikos, tuo pa\xc4\x8diu, mar\xc5\xa1rutiniai taksi suma\xc5\xbeina miesto vie\xc5\xa1ojo transporto pajamas._NEWLINE_Mar\xc5\xa1rutiniai taksi b\xc5\xabna ne tik privatieji\xc2\xa0\xe2\x80\x93 dalis autobus\xc5\xb3 park\xc5\xb3 taip pat naudoja mikroautobusus u\xc5\xbemies\xc4\x8dio ar tarpmiestiniams mar\xc5\xa1rutams, kuriuose perve\xc5\xbeama nedaug keleivi\xc5\xb3.'